CELEX: C2006/048/38
Language: da
Date: 2006-02-25 00:00:00
Title: Sag C-4/06 P: Appel iværksat den  4. januar 2006  af J. Ouariachi til prøvelse af kendelse afsagt den  26. oktober 2005  af De Europæiske Fællesskabers Ret i Første Instans (Femte Afdeling) i sag T-124/04, J. Ouariachi mod Kommissionen for De Europæiske Fællesskaber

25.2.2006   
            
            
               DA
            
            
               Den Europæiske Unions Tidende
            
            
               C 48/20
            
         Appel iværksat den 4. januar 2006 af J. Ouariachi til prøvelse af kendelse afsagt den 26. oktober 2005 af De Europæiske Fællesskabers Ret i Første Instans (Femte Afdeling) i sag T-124/04, J. Ouariachi mod Kommissionen for De Europæiske Fællesskaber
   (Sag C-4/06 P)
   (2006/C 48/38)
   Processprog: fransk
   Ved De Europæiske Fællesskabers Domstol er der den 4. januar 2006 iværksat appel af J. Ouariachi ved avocat L. Dupong til prøvelse af kendelse afsagt den 26. oktober 2005 af De Europæiske Fællesskabers Ret i Første Instans (Femte Afdeling) i sag T-124/04, J. Ouariachi mod Kommissionen for De Europæiske Fællesskaber.
   Appellanten har nedlagt følgende påstande:
   
               —
            
            
               Den appellerede dom ophæves og herved:
               
                           —
                        
                        
                           bestemmes, at der foranstaltes enhver form for bevisoptagelse med henblik på at påvise forfalskningen fra L. Charles' side, dennes generelle adfærd i forbindelse med bortførelsen af appellantens børn og forbindelsen mellem forfalskningen og de sudanske myndigheders udstedelse af visum til appellantens børn med henblik på at muliggøre deres bortførelse, herunder bl.a.:
                        
                     
                           —
                        
                        
                           L. Charles' personlige fremmøde
                        
                     
                           —
                        
                        
                           en anmodning til Den Europæiske Unions delegation i Khartoum om oplysninger
                        
                     
                           —
                        
                        
                           en anmodning om fremlæggelse af de sagsakter, som blev indleveret af H. Ronda til Sudans konsulat i Rabat for at få visum til sig selv og sine børn
                        
                     
                           —
                        
                        
                           enhver anden foranstaltning, der er relevant med henblik på afklaring af de faktiske forhold.
                        
                     
         
               —
            
            
               Sagen fremmes til realitetsbehandling, og der gives appellanten medhold.
            
         
               —
            
            
               Kommissionen tilpligtes at betale appellanten en godtgørelse, der skønsmæssigt kan fastsættes til i alt 100 000 EUR, for den skade, han har lidt.
            
         
               —
            
            
               Kommissionen tilpligtes at betale alle sagens omkostninger.
            
         Anbringender og væsentligste argumenter:
   Appellanten, der er af marokkansk og spansk nationalitet, har nedlagt påstand om erstatning for den skade (anslået til 100 000 EUR), der er forvoldt af L. Charles, tidligere ekspert ved Den Europæiske Unions delegation i Khartoum (Sudan), som følge af ulovlige handlinger, der er begået under udøvelse af den pågældendes hverv, navnlig dokumentfalsk bestående i en falsk officiel invitation fra Den Europæiske Unions delegation i Khartoum, der gjorde det muligt for Sudans konsulat i Rabat (Marokko) at udstede et visum til appellantens tidligere hustru og appellantens børn, hvilket udgjorde en international bortførelse af appellantens børn.
   Appellanten er af den opfattelse, at det var med urette, at Retten i Første Instans afviste appellantens erstatningssøgsmål uden at anordne forudgående bevisoptagelse og uden at klarlægge:
   
               —
            
            
               L. Charles' ansvarspådragende adfærd, og
            
         
               —
            
            
               den direkte forbindelse mellem denne ansvarspådragende adfærd og den omstændighed, at de sudanske myndigheder, der var blevet vildledt, udstedte et visum til børnene uden tilladelse fra deres fader (dvs. appellanten).